כהניזם

כהניזם היא אידאולוגיה יהודית  ימנית רדיקלית וגזענית, המבוססת על אמונותיו של הרב מאיר כהנא, מייסדן של התנועה והמפלגה "כך" וארגון "הליגה להגנה יהודית", שהוכרזו כארגוני טרור. המונח "כהניזם" נגזר משמו של "כהנא", אבי התורה הכהניסטית.

הכהניזם סובר כי ערביי ישראל ולא-יהודים הם אויבי כל היהודים ומדינת ישראל, מתנגד לערכי הדמוקרטיה הליברלית ושואף לייסד מדינת הלכה יהודית-תיאוקרטית אנטי-דמוקרטית, שבה למיעוטים בישראל לא תהיינה הזכות להיות אזרחי המדינה.

מפלגת כך הוצאה מהחוק הישראלי מכוח תיקונים לחוק יסוד: הכנסת וחוק הבחירות לכנסת המונעים מרשימות המסיתות לגזענות להתמודד בבחירות לכנסת, ובנוסף מחלקת המדינה של ארצות הברית סיווגה מפלגה זו כארגון טרור זר.

אידאולוגיה 
האידאולוגיה הכהניסטית מבוססת על ארבעה מאפיינים עיקריים.

 שלילת המשטר הדמוקרטי: החלפת משטר המדינה היהודית והדמקרטית בתאוקרטיה הלכתית.
 תביעה לשלילת זכויות האזרח של ערביי ישראל; קריאה להרחקתם בטרנספר מתחומי ארץ ישראל השלמה; עידוד פעולות טרור ואלימות כלפיהם.
 תביעה להפרדה בין יהודים ולא יהודים: באזורי מגורים, במוסדות להשכלה, בחופי רחצה וכדומה; דרישה לאסור בחוק קיומם של יחסי מין בין יהודים וגויים (העונש - מאסר).
 שלילת מעמדו של היהודי החילוני, השמאלני או הליברלי; כשותף בר-שיח במדינה יהודית (זיהויו כ"מתיוון"); יש שהדברים מגיעים עד להתרת דמם של מנהיגי השמאל החילוני.

החוקר תומר פרסיקו סיכם את עיקרי התפיסה באומרו כי היא מבוססת על "גזענות ממארת [...] שנאה לשמאל, דחיית הלגיטימיות של המסגרת הדמוקרטית, שאיפה להפיכת ישראל למדינת הלכה, וכן, רצון עמוק לנקמה קטלנית בגויים."

סוגיות מרכזיות 

ניתן לפרוש את הכהניזם דרך מספר סוגיות מרכזיות:
 מדינת הלכה ותאוקרטיה-יהודית: הכהניזם שואף שמדינת ישראל תהיה כפופה להלכה ולמשפט העברי.
 אנטי-דמוקרטיה: כהנא טען כי הדמוקרטיה היא תפיסה זרה ואנטי-יהודית המנוגדת לתורה. "לפי תרבות הנכרים אין אליל יותר נשגב ואין עגל יותר זהוב מזה של הדמוקרטיה [...] הדמוקרטיה ניתנה לחברות ולמדינות שאין להן האמת, ושעבורן כל סיעות השקר שוות הן."
שלילת זכויות אזרח ממיעוטים בישראל: הכהניזם גורס כי אדם לא-יהודי אינו יכול להיות אזרח המדינה, ולכל היותר הם יוכל להישאר במעמד "תושב זר" ללא זכויות כעבד, על פי תנאים "שבקבלתם הוא מכריז ומודה שהארץ אינה שלו ושאין לו בעלות וחלק בה. תנאים אלה הם: מסים, עבדות, כפירה בע"ז וקבלת כל ז' מצוות בני נח".
 טרנספר: אדם לא-יהודי שגר בישראל ולא יהיה מוכן לקבל מעמד של תושב חסר זכויות ייגורש מהמדינה, תחילה בעידוד כספי, אך מי שימאן לעזיבת המדינה יסולק בכוח ובאלימות.
 אורתודוקסיה בלבד: הכהניזם שולל את הלגיטימיות של כל זרם ביהדות שאינו אורתודוקסי כביטוי למינות. כהנא סבר כי התנועות הרפורמיות והקונסרבטיביות הן הגורמים העיקריים להתבוללות בשל אי-האמונה בהתגלות המונית כאבן הפינה של התאולוגיה היהודית. יתרה מזאת, כל זרם יהודי לא דתי נשלל לחלוטין.
 התנגדות לחילוניות, לשמאלנות ולליברליות: כהנא התנגד לכל גרסה חילונית של היהדות, לרבות סובלנות והענקת זכויות ליברליות ללהט"ב. כמו כן שלל את הלגיטימיות של עמדות שמאל פוליטיות או ליברליות כחוסר אותנטיות ביחס ליהדות.
 טרור ואלימות: הכהניזם מצדיק שימוש בטרור ובאלימות להשגת מטרותיו (ע"ע ברוך גולדשטיין).
 תורת גזע יהודית: 
 הפרדה גזעית: לפי הכהניזם צריך לאסור בחוק המדינה על התבוללות, נישואי תערובת וקיום יחסי אישות בין יהודים ללא יהודים.
 שלילת הגלות: כהנא האמין שעל כל יהודי לחיות במדינת ישראל ושעל כל יהודי התפוצות לעלות לארץ ישראל. כמו כן סבר כי מאבק באנטישמיות מקדש כל אמצעי אלים.
 התנגדות להתבוללת כחלק מהנצחת השואה: כהנא הרגיש שיש ללמד את ההיסטוריה של השואה לבני הנוער ולקשור בה נרטיב של מאבק בהתבוללות, את הצורך להגן פיזית על העם היהודי ולהשאיר מאחור כל היבט של "הגלות".
 סולידריות בין יהודים בלבד: כהנא חש כי ישנה חשיבות עליונה לאחדות בין העדות היהודיות. הוא טען כי גזענות בין יהודים ליהודים היא אסון ויש להילחם בה בכול אמצעי. כהנא גם טען שחובה שיהיה שוויון בין המזרחים לאשכנזים בישראל.

ביקורת על המונח 

לטענת כהנא, המונח "כהניזם" משמש בעיקר את מי שבער ביהדות כדי להכפיש את האידאולוגיה שלו. 

לדברי חסידו של מאיר כהנא, איתמר בן גביר, כהנא לא שנא ערבים אלא רק אהב יהודים.

לקריאות נוספות 
 האידאולוגיה של מאיר כהנא ותומכיו רות גביזון ; אהוד שפרינצק ; אביעזר רביצקי ; ג'רלד קרומר, ירושלים: מכון ון ליר בירושלים, 1986.

ראו גם 
 אסלאמופוביה
 אנטי-סובייטיזם
 הומופוביה
 נאציזם

קישורים חיצוניים 
 
 
 
 
 ד"ר רפי רזניק, המשרד להגנה יהודית, באתר הזמן הזה, פברואר 2023

הערות שוליים

אידאולוגיות על שם אישים